KOMISSION ASETUS (EY) N:o 1446/97,
annettu 24 päivänä heinäkuuta 1997,
satovuoden 1996 jalostamattomien kuivattujen viikunoiden myynnistä tislaamoteollisuudelle ennalta vahvistettuun hintaan
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96 (1) ja erityisesti sen 9 artiklan 8 kohdan,
sekä katsoo, että
asetuksen (EY) N:o 2201/96 9 artiklan 7 kohdassa säädetään, että varastoon ostetut tuotteet on saatettava myyntiin joko tarjouskilpailulla tai ennalta vahvistetuilla myyntihinnoilla ja että tarjoukset otetaan huomioon ainoastaan vakuuden antamista vastaan,
myyntihinta olisi vahvistettava siten, että vältetään häiriöt yhteisön alkoholijuomien ja tislattujen alkoholijuomien markkinoilla ja että varmistetaan toimijoiden tasavertainen kohtelu,
Kreikan varastointielinten hallussa on noin 636 tonnia jalostamattomia kuivattuja viikunoita vuoden 1996 sadosta; nämä tuotteet olisi tarjottava tislaamoille,
varastointielinten jalostamattomien kuivattujen viikunoiden myynnistä alkoholin valmistukseen 21 päivänä kesäkuuta 1985 annetun komission asetuksen (ETY) N:o 1707/85 (2) 2 artiklan 2 kohdassa säädetty jalostamisen takaamiseksi tarkoitettu vakuuden määrä olisi vahvistettava kuivattujen viikunoiden tavanomaisen markkinahinnan ja tämän asetuksen mukaisen myyntihinnan erotuksen perusteella, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Kreikan varastointielimet saattavat myyntiin tislaamoteollisuudelle jalostamattomia kuivattuja viikunoita vuoden 1996 sadosta komission asetusten (ETY) N:o 626/85 (3) ja (ETY) N:o 1707/85 säännösten mukaisesti 4 ecun hinnalla 100:aa nettokilogrammaa kohti.
2. Asetuksen (ETY) N:o 1707/85 2 artiklan 2 kohdassa tarkoitettu vakuus jalostamisen takaamiseksi vahvistetaan 15 ecuksi 100:aa nettokilogrammaa kohti.
2 artikla
1. Ostohakemukset on esitettävä Kreikan varastointielimelle Sykikille Idagepin pääkonttoriin, 241 Acharnon Street, Ateena, Kreikka, tämän elimen hallussa olevien tuotteiden osalta.
2. Varastoituihin määriin ja varastointipaikkoihin liittyvää tietoa on saatavissa Kreikan varastointielimeltä Sykikiltä, 13 Kritis Street, Kalamata, Kreikka.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 1997.